ועדת הכלכלה, כנסת 20, פרוטוקול מספר 553, 2017-07-17 10:00

איתן כבל: בוקר טוב, אני מתכבד לפתוח את הישיבה.

איתן כבל: היום זה יום ההולדת של חנה סנש, ולכבודה ולזכרה – איך לא, כמה קלישאתי, אבל זה השיר שהכי-הכי מייצג אותה, ותודה לשאקו, היועץ שלי, שגם הסב את תשומת לבי.

איתן כבל: הוא אחראי על ימי היארצייט.

איתן כבל: אז ברשותכם – אני רק רוצה להזכיר שחנה סנש נולדה היום, 17.7, לפני 96 שנים.

איתן כבל: הוצאה להורג בשנת 1944, כשהיא בת 23 בלבד.

איתן כבל: השיר האחרון שכתבה כאדם חופשי היה אשרי הגפרור: "אשרי הגפרור שנשרף והצית להבות.

איתן כבל: אשרי הלהבה שבערה בסתרי לבבות.

איתן כבל: אשרי הלבבות שידעו לחדול בכבוד.

איתן כבל: אשרי הגפרור שנשרף והצית לבבות".

איתן כבל: סרדיצה, 2.5.1944.

איתן כבל: יקיריי, במעבר חד, באמת חד, נעבור לאזכור השבועי של מספר ההרוגים בקטל בדרכים, שלצערי לא רק שלא הולך וקטן, אלא כפי שנראה לעת עתה, אנחנו עלולים לחצות השנה אפילו את מספר ה-400, שזה כבר הרבה שנים, המספר הזה לא ראינו אותו, ואנחנו עלולים, אם לא נשנס מותניים כולם, ובעיקר הגורמים הממשלתיים, אנחנו עלולים גם השנה לראות את המספר.

איתן כבל: אנו עומדים היום על 210 הרוגים אל מול 203 הרוגים בתקופה המקבילה אשתקד.

איתן כבל: אני שוב מנצל את ההזדמנות וקורא לכל המערכת - מנכ"ל משרד ראש הממשלה אמור להיות ביום שני הבא בדיון כאן בוועדה, להציג את מה שהוגדר בוועדת המנכ"לים, מה שהם הגדירו.

איתן כבל: נראה אם באמת היתה ועדת מנכ"לים, כן או לא.

איתן כבל: לא אפתח כאן את הדיון, אבל חד-משמעית, יש הרבה מה לעשות.

איתן כבל: ברשותכם, אנחנו נכנסים לתוך התהליך שלשמו התכנסנו כאן.

איתן כבל: יש לנו סדרה של עניינים על שולחננו.

איתן כבל: הדבר הראשון שמונח על סדר-יומנו – תקנות נתוני אשראי, התשע"ו-2016, קודם כל - בקשות לדיון מחדש מאת חברת הכנסת איילת שקד שרת המשפטים, ודיון מחודש בתקנה 2ב ו-ג שנוספו לנוסח התקנות בעניין קביעת גופים שלא יחויבו להעביר נתוני אשראי למאגר, אך יוכלו לבקש דוח אשראי מלשכת האשראי.

איתן כבל: אחר כך נעבור אותם אחד-אחד, כשנבקש.

<אתי בנדלר: אני הייתי מציעה שתציג את כל הבקשות.

איתן כבל: בסדר.

איתן כבל: בתקנה 5(1)(ו) בעניין קביעת אמצעי זיהוי.

איתן כבל: 3.

איתן כבל: בתקנה 15 בעניין נתוני אשראי שלא יימסרו ללשכת האשראי.

איתן כבל: 4.

איתן כבל: בפרט 4 לתוספת הראשונה לעניין בטוחות.

איתן כבל: 5.

איתן כבל: בפרט 4 לתוספת הראשונה לעניין מסירת התרעה על פיגור בתשלום.

איתן כבל: אבל לפני שאנחנו צוללים בתוך התהליך הזה - ודאי, אאפשר לאדוני כמי שגם ניהל את הדיון הקודם, להתייחס.

איתן כבל: אני אומר לנציגי הממשלה – נציג האוצר, תפוס את העמדה.

איתן כבל: נכון, כבר יצא מישהו והיה למלך כי הוא נחבא על הכלים – תתקרב לשולחן, בבקשה.

איתן כבל: אני רוצה להניח בפניכם שתי נקודות, כדי לשים את הדברים.

איתן כבל: ראשית, עניין הקמת הקרן המיוחדת למודרים.

איתן כבל: אני רק רוצה להביע – ואני אומר זאת בעדינות רבה – את מורת רוחי מהתנהלות משרד האוצר בכל הנוגע לעניין הזה.

איתן כבל: אני אומר זאת באמת, בקוליות הכי גדולה שאני יכול לגייס לעצמי.

איתן כבל: אני רוצה להזכיר שאחד התנאים שבגינם אפשרנו את העברת החוק בקריאה שנייה ושלישית היתה התחייבות מפורשת של שר האוצר, של מנכ"ל משרד האוצר ושל יעל מבורך, שתוקם קרן מיוחדת למודרים, שבשלב הראשון אמורה להיות על סך 50 מיליון שקלים.

איתן כבל: אנחנו כבר שנתיים עוד מעט אחרי אותו אירוע, ומכדררים אותנו פעם אחר פעם.

איתן כבל: אני אומר לכם – וזה נרשם לפרוטוקול - אם לדיון הבא לא נקבל סיפור דרך עם לוח זמנים מפורט, אני אעצור את כל התהליך הזה.

איתן כבל: אני אומר זאת בצורה ברורה וחד-משמעית.

איתן כבל: החוק הזה הוא חוק כלכלי חשוב, אבל ברור כבר דבר אחד - הוא לא חוק חברתי.

איתן כבל: הוא חוק כלכלי.

איתן כבל: חשוב מאוד-מאוד, איני מזלזל או ממעיט בערכו, אבל הוא לא חוק חברתי.

איתן כבל: לכן שמחתי, וכולנו שמחנו – רן מלמד, שהעלה את הרעיון, יושב פה מולי.

איתן כבל: כולנו, כל חברי הוועדה, נתנו את ברכתם לעניין הזה.

איתן כבל: אני מדבר עם החשב הכללי, שעכשיו העניין מונח לפתחו, והוא הרים אליי טלפון כי כבר הרגיש אצל שחר אילן, שכבר התחיל לכתוב על זה במקומות אחרים, שכנראה צריך להתחיל להוציא את הנייר מהמגירה התחתונה, והוא איש רציני – אי-אפשר לומר על החשב הכללי שהוא לא איש רציני ומשכמו ומעלה, לפחות לפי גישתי, מה גם שהוא שירת אתי בגדוד.

איתן כבל: אבל מעבר לעניין הזה, לא יכול להיות שאנו שנתיים אחרי, ומה שהחשב הכללי שואל אותי - איך נקבע הפרמטרים, מי מודר ומי לא.

איתן כבל: שנתיים.

איתן כבל: זה מעליב.

איתן כבל: אני מדבר ברמה של בני אדם – לא ברמה של מערכות.

איתן כבל: כבני אדם, שאתם נמצאים כאן לפתחנו חדשות לבקרים, תובעים ומבקשים להביא לוועדה הזאת – ולא רק אתם – את העניינים, כי אתם יודעים שהוועדה הזאת משתדלים להוציא תחת ידינו.

איתן כבל: זה לא הוגן.

איתן כבל: לכן אני אומר לכם באופן הכי ברור – לא נתקדם עם התהליך הזה.

איתן כבל: בוועדות אחרות מעכבים מיליארדים על עניינים פוליטיים.

איתן כבל: פה בעניין אמתי.

איתן כבל: אמתי.

איתן כבל: לא פוליטי.

איתן כבל: לא ימין, לא שמאל, לא קואליציה, לא אופוזיציה, ומה, בגלל שאנחנו נחמדים?

איתן כבל: לא מקובל עלינו.

איתן כבל: אתה לא צריך לענות לי, זו גם אינה הכוונה.

איתן כבל: אתה רק שליח.

<כפיר בטט: אשמח לענות.

<כפיר בטט: כפיר בטט, אגף תקציבים, משרד האוצר.

<כפיר בטט: ראשית, אני מקבל כמעט כל מה שאתה אומר.

<כפיר בטט: אומר שוב – אנחנו מחויבים לחלוטין לעניין הקמת הקרן, ללא שום ספק.

<כפיר בטט: גם שוריין הכסף, עבר לתקציב, כפי שקבענו, והפרמטרים שקבענו לקביעת המודרים – קבענו את זה מזמן, גם בשיחות שהיו לנו עם רן אחר כך.

איתן כבל: אז כדאי שתיידעו את החשב הכללי, שאני הולך להיפגש.

איתן כבל: נכון לשלשום - לכן גם ביקשתי לקיים את הדיון הדחוף יחד עם הנהלת הוועדה ויחד אתך ויחד עם האוצר, יעל.

איתן כבל: אחת ולתמיד נגמור את העניין הזה.

<כפיר בטט: אשמח שוב לומר לפרוטוקול שאנחנו מחויבים ב-100% להקמת הקרן, ולגבי לוחות זמנים, אני מבין שאתמול כבר ציינו אתך בשיחות את תחילת לוחות הזמנים כדי לקדם את העניין, ואני מקווה שעד הדיון הבא יהיה לנו הרבה יותר להראות בנידון.

איתן כבל: זו נקודה אחת.

איתן כבל: תן לי נקודה נוספת, שאני רוצה, ברשותכם, להניח אותה כאן על שולחננו.

איתן כבל: נמצא כאן יעקב אייכלר.

איתן כבל: הוא משדר - באמת נכנסת לכאן במקרה, או לא במקרה.

איתן כבל: התכוונתי לומר את שמו ללא שום קשר, אבל הוא נכנס עכשיו.

איתן כבל: העלה אצלו בתוכנית רדיו בכאן בהרצה נושא שנדון פה בוועדה, העניין של אדם שנקלע למצב של חדלות פירעון, ויש סדרת סוגים – או עקב תקלה או אי-הבנה או כל מיני עניינים מהסוג הזה, והוא הולך לשבע שנים להיות בתוך הרישום של מי שיש לו כוכבית שחורה במאגר שבו אנחנו מקימים על מי שאינו עומד במחויבויותיו, ואיני רוצה לפתוח הכול.

<אתי בנדלר: אני רק רוצה לתקן – לא בהכרח מדובר באדם שנקלע לחדלות פירעון אלא מדובר באדם שבאופן זמני- - -

איתן כבל: כן, צודקת, גברתי.

איתן כבל: תודה על החידוד.

איתן כבל: הוספתי את זה – הוא הסדיר את חובותיו, טיפל בכל העניינים האלה לאלתר, ולמרות זאת נכון לרגע זה, עלול למצוא עצמו שבע שנים כלוא בתוך התהליך הזה.

איתן כבל: אז קודם כל אני רוצה להזכיר לכם שיש עוד צווים ועניינים כאלה שמונחים כאן לפתחנו, שאתם צריכים להביא אלינו, ואמורים גם סביב העניין הספציפי הזה לתת לנו את המענה שאדם מהסוג הזה, שלא בטובתו, מוצא עצמו עכשיו שבע שנים רודף אחרי כל העולם ויש לו כתם על הגב.

איתן כבל: הוא לא בטובתו נקלע למצב שצריך לתת עליו את הדעת.

איתן כבל: אני התחייבתי כמובן, לתת את המענה לעניין הזה, ואני גם אומר לכם – אני מבקש לתת את המענה בדחיפות לבעיה הזו, כפי שגם התחייבתם.

איתן כבל: בבקשה.

<לירון מאוטנר לוגסי: לירון מאוטנר, משרד המשפטים.

<לירון מאוטנר לוגסי: זה כבר קיים.

<לירון מאוטנר לוגסי: כל המודל של החוק החדש הוא בדיוק המודל שנותן את המסגרת המלאה, שלצד המידע השלילי, שאכן נמסר כבר היום, נמסר גם המידע החיובי, לרבות ביחס למידע השלילי.

<לירון מאוטנר לוגסי: זה כבר בתקנות שהעברנו בדיונים הקודמים – הכנסנו, למשל בנושא של חדלות פירעון, אבל גם עוד בשלב ההוצאה לפועל הוספנו, למשל, מידע על מועד סגירת התיק כך שאותו נותן אשראי יקבל את הדוח, יידע מה היחס בין המועד שבו נפתח התיק למתי הוא נסגר – כמה זמן לקח לו להשיב את חובו.

<לירון מאוטנר לוגסי: הוספנו גם את סיבת הסגירה, גם הוספנו הקטנה בתשלומי החוב.

<לירון מאוטנר לוגסי: כלומר נתנו את המענה, וכמובן זה צריך להיות בפרספקטיבה המלאה של כל שאר האשראים שהוא עמד בהם.

איתן כבל: נהדר.

איתן כבל: תודה.

איתן כבל: בבקשה.

<אתי בנדלר: הנקודה היחידה שיש להשלים היא תוך כמה זמן מי שקיבל את המידע השלילי, יקבל דוח אשראי חדש שמתקן את המידע, שיהיה מודע לכך שאכן החוב שולם.

איתן כבל: זה שהמידע נשמר אצלכם והוא בסדר גמור- - -

<אתי בנדלר: תוך כמה זמן ייוודע לו על השינוי, וזה אמור, אדוני, להיקבע בהוראות הממונה שאינן טעונות אישור הוועדה.

איתן כבל: הסבנו את תשומת הלב.

איתן כבל: תודה.

איתן כבל: רן, מילה.

<רן מלמד: הערה קטנה לנושא הזה ספציפי.

<רן מלמד: יכול מאוד להיות שצריך לעשות חישוב מחדש של משך הזמן המנואלי שלוקח להעביר נתונים שליליים למערכת – לא כמה זמן ייקח לתקן, אלא אם יש חוב ששולם אחרי פרק זמן מסוים, יכול להיות- - -

איתן כבל: רן, אומר משהו באופן כללי על כל החוק הזה - שהוא חוק מאוד מורכב.

איתן כבל: זה חוק בהרצה.

איתן כבל: צריך לתת לו את הזמן לראות איך הוא מתכתב- - -

עבד אל חכים חאג' יחיא: אבל הנקודה של רן היא מאוד חשובה.

עבד אל חכים חאג' יחיא: יש לו חוב היום.

עבד אל חכים חאג' יחיא: יכול להיות שעוד חודש הוא סוגר אותו.

איתן כבל: אני העליתי את זה, אז עזוב.

איתן כבל: כבר נתנו את התשובות לעניין.

איתן כבל: חברים, אנחנו נכנסים חזרה לבקשות לדיון מחדש.

איתן כבל: חבר הכנסת יעקב פרי, שגם ניהל את הדיון הקודם, בבקשה.

יעקב פרי: אני יודע שמה שאני אומר זה בעיקר לפרוטוקול, אבל כפי שאתה ואני זוכרים, כמות המאמץ והעבודה וההשתדלות על חוק נתוני אשראי היתה חלק מהחוקים שעמלנו עליהם בנוכחות חלק גדול מהאנשים שנמצאים פה ומקפידים להגיע לכל דיון.

יעקב פרי: נפלאות בעיניי לפחות שתי נקודות: אחת, זה מה שקרה בתוך הכנסת.

יעקב פרי: דיברנו על זה גם עם הנגידה וגם עם המפקחת על הבנקים.

יעקב פרי: קמה ועדת הרפורמות וחוקקה הצעות חוק, דברים שהריצו אותם בקצב שלא אופייני למערכת הפרלמנטרית, וחלק מהדברים שם סותרים את חוק נתוני אשראי, אבל זה חלב שנשפך.

יעקב פרי: היום, הפעם האחרונה שישבנו על זה, היה בנובמבר 2016.

יעקב פרי: ביולי 2017 כותבת שרת המשפטים שבנק ישראל עשה הערכה מחדש – אני לא רוצה לחזור על כל המעשיות, כלומר התקנות לא יכולות להיות מאושרות, וצריך להביא אותן, ואני אומר לכם שלמרות שנראה שחלק מהבקשות הן טכניות - זה לא כך.

יעקב פרי: חלק מהבקשות הן מהותיות, והן משנות או אמורות לשנות דברים שאנחנו פה עמלנו עליהם, וחשבנו לתומנו שאנו עושים משהו שהוא לטובת הצרכן תוך התחשבות בכל אותו פורום שהיה כאן, ויש לכל אחד האינטרס שלו, מאיפה שהוא בא.

יעקב פרי: אני באמת מצר על כך.

יעקב פרי: זה מה שאני רוצה לומר, כי אני חושב שכשניכנס לכל תקנה ולכל בקשה - זה לא מה שנקרא תיקון טכני, נקודה.

איתן כבל: תודה, אדוני.

איתן כבל: אני מבקש, עו"ד מאוטנר, שתציגי בפנינו את הבקשות, ומה גרם לכם להציג את הבקשות האלה, ומה ההשפעה שלהן בעצם.

איתן כבל: בבקשה, גברתי, סעיף-סעיף.

<לירון מאוטנר לוגסי: כמובן יש השינוי בכותרת של ההסמכות, שהשתמשנו בהסמכות נוספות.

<לירון מאוטנר לוגסי: צריך להקריא אותן?

<אתי בנדלר: לא, זה בסדר.

<רן מלמד: לאיזה מסמך את מתייחסת?

<לירון מאוטנר לוגסי: לתקנות עצמן.

<לירון מאוטנר לוגסי: אקריא את סעיפים קטנים (ב) ו-(ג) ואז אסביר.

<לירון מאוטנר לוגסי: 2(ב) על אף האמור בסעיף 19(א), תאגיד בנקאי, מנפיק כרטיסי חיוב ומקור מוסמך אשר נקבע על ידי הנגיד לפי סעיף 19(א)(9) לא יהיו חייבים להעביר נתוני אשראי למאגר נתוני אשראי בשלוש השנים הראשונות לפעילותם, ויהיו רשאים לבקש דוח אשראי מלשכת האשראי על אף שאינם מעבירים או מתחייבים להעביר נתוני אשראי למאגר.

<לירון מאוטנר לוגסי: אקרא גם את (ג) כי זה קשור.

<לירון מאוטנר לוגסי: (ג) מקור ממקורות המידע המפורטים להלן, יהיה רשאי לבקש דוח אשראי משלכת האשראי על אף שאינם מעבירים או מתחייבים להעביר נתוני אשראי למאגר, ובלבד שהעמיד אשראי ללקוחות בהיקף שנתי בסכום הנמוך מעשרים וחמישה מיליון שקלים או במספר עסקאות הנמוך מאלף: (1) בעל רישיון למתן אשראי, כמשמעותו בחוק הפיקוח על שירותים פיננסיים מוסדרים; (2) בעל רישיון למתן שירותי פיקדון ואשראי, כמשמעותו בחוק הפיקוח על שירותים פיננסיים מוסדרים; (3) בעל רישיון הנפקה, כמשמעותו בחוק הפיקוח על שירותים פיננסיים מוסדרים; (4) בעל רישיון להפעלת מערכת לתיווך באשראי כמשמעותו בסעיף 25יז בחוק הפיקוח על שירותים פיננסיים מוסדרים; (5) גוף מוסדי, כהגדרתו בחוק הפיקוח על שירותים פיננסיים (ביטוח), התשמ"א-1981; (6) סולק כהגדרתו בסעיף 36ט לחוק הבנקאות (רישוי).

<לירון מאוטנר לוגסי: אני אסביר.

<לירון מאוטנר לוגסי: החוק קבע בעצם, שיש גופים שהם מקורות מידע שחייבים להעביר את המידע, ונתן סמכות לשרת המשפטים לקבוע אילו גופים, על אף שאינם חייבים להעביר מידע, בכל זאת יוכלו לקבל את המידע מלשכת האשראי, כי מעבר לכך שהחוק הניח שיש חובה, יש גם עיקרון ההדדיות שהחוק חוקק, שאמר שבחלק מהמקרים, שהוא לא יהיה חייב, בכל זאת, אם הוא ירצה, הוא יוכל לתת, ורק אם הוא ייתן, הוא יוכל לקבל.

<לירון מאוטנר לוגסי: אם הוא לא ירצה לקבל, הוא גם לא חייב לתת.

<לירון מאוטנר לוגסי: בכל זאת יש פה איזה פתח לעיקרון ההדדיות, מעין הגנת ינוקא שקבענו, לאותם גופים שהם או בהיקף פעילות קטן יחסית, או בשנות הפעילות הראשונות שלהם – אנחנו רוצים לאפשר להם עדיין לא להשית עליהם את עלויות החיבור, ועדיין לא לחייב אותם להעביר את המידע, אבל כן לאפשר להם להתרומם ולצמוח.

<לירון מאוטנר לוגסי: לכללים יש ההיבט, מתי הם קובעים מי חייב להעביר, אז אם יש הערות, אשמח שיתמקדו בפטור.

<אתי בנדלר: היא רק לא הבהירה לגבי כל אחד מהגופים האלה שבהם מדובר.

<לירון מאוטנר לוגסי: זה הגופים שקיבלו רשיונות לפי חוק הפיקוח, שירותים פיננסיים מוסדרים.

<לירון מאוטנר לוגסי: זה מי שהוא נותן אשראי – שוב, לפי אותו חוק זה הגופים הלא בנקאיים, שאנחנו קוראים להם.

יעקב פרי: מה שאנחנו קראנו חוץ בנקאיים.

<לירון מאוטנר לוגסי: בדיוק.

<לירון מאוטנר לוגסי: יש רשיון למתן שירותי פיקדון ואשראי, שזה אגודות האשראי, כפי שאנו מכנים אותם.

<לירון מאוטנר לוגסי: בעל רשיון הנפקה זה אותם מנפיקים של כרטיסי אשראי, שהם לא תאגידי העזר הבנקאיים.

<לירון מאוטנר לוגסי: בעל רישיון להפעלת מערכת לתיווך באשראי זה פלטפורמת PTP שעוברת במקביל בכנסת.

<לירון מאוטנר לוגסי: גוף מוסדי – לדעתי זה חברות ביטוח.

עיסאווי פריג': ולכל זה את קוראת טכני?

<אתי בנדלר: לא, אלה ממש לא תיקונים טכניים.

<אתי בנדלר: מאוד מהותיים.

<לירון מאוטנר לוגסי: והאחרון זה סולק.

איתן כבל: בבקשה, רן.

<רן מלמד: הייתי רוצה להתייחס לשני הסעיפים, אבל לפני כן לומר מילה שנוגעת למה שאמר חבר הכנסת פרי.

<רן מלמד: בפרק הזמן שעבר מאז אושרו התקנות, או היה הדיון בנובמבר, באמת התרחשו הרבה דברים, ובין השאר, מי שעובר על התקנות יכול היה לראות שחלק מהדברים שנכתבו אז, אולי לא תקפים להיום.

<רן מלמד: יכול להיות, אדוני, ששווה לעשות מעבר לא רק על התיקונים שמתבקשים אלא על עוד דברים, ולראות את ההתאמה שלהם.

<רן מלמד: בהתייחס לסעיפים האלה.

<רן מלמד: קודם כל, לגבי הגנת ינוקא.

<רן מלמד: מצד אחד, אנחנו פותחים את השוק לתחרות, ואומרים לגופים כאלה ואחרים: לכו ותנו אשראי, אבל בשלוש השנים הראשונות אל תדווחו על איך האנשים שקיבלו את האשראי בעצם קבלת האשראי והחזרתו בצורה טובה, לא נייצר להם בשלוש השנים הראשונות את היסטוריית האשראי החיובית שאנחנו רוצים לייצר להם.

<רן מלמד: אני חושב שזה דבר שלא יעלה על הדעת לעשות.

<רן מלמד: אתה רוצה לפתוח את השוק, אתה רוצה שאנשים יקבלו אשראי במקומות אחרים, אבל אתה לא מאפשר ש- - -

יעקב פרי: אבל אתה מדבר רק כשיש אספקטים חיוביים.

<רן מלמד: אני מדבר על החיוביים כרגע.

<רן מלמד: אני חושב שאחד הכשלים שעדיין יש בחוק הזה – שאין מספיק נתונים חיוביים בחוק.

<רן מלמד: יש עליו יותר מדי נתונים שליליים, פחות מדי חיוביים, וזה יגדיל את מספר הנתונים השליליים ולא החיוביים.

<רן מלמד: זה דבר מרכזי שאני חושב שבגללו יש לשנות את הסעיף הזה, ולא לתת את הגנת הינוקא הזאת.

איתן כבל: בבקשה.

<שי פרמינגר: שי פרמינגר, ERN סליקת תשלומים.

<שי פרמינגר: כל הזמן מדברים פה על הלוואה ועל נותני אשראי, אבל יש פה באג בחוק, כי ההגדרה של אשראי פה זה גם עקב מכירת מוצר או שירות, ואז מי שלא יודע – ואני מניח שחלק מהיושבים פה לא יודעים – בעל רשיון למתן אשראי זה גם כל גוף מסחרי, כל חברה קמעונאית שתוך כדי זה שהיא מוכרת מוצרים או שירותים, נדרשה.

<שי פרמינגר: יבואני רכב, כשמוכרים רכב בתשלומים, כולם צריכים להיות פה בעלי רשיון.

<שי פרמינגר: מה שקורה בעצם, אנחנו יוצרים פה הרחבה של החוק, שממצב שמטרתו היתה להשוות בין מלווים שונים עם מידע שונה, לעסקאות שהן בעצם קמעונאיות, כמעט כל הגופים המסחריים נכנסים פה לתוך ההגדרה של בעל רשיון למתן אשראי, ועל-ידי זה שהם נכנסים פה בדלת האחורית- - -

איתן כבל: אוקיי, העניין ברור.

איתן כבל: עו"ד לירון מאוטנר, לא לחינם אני עדיין לא עושה את ההצבעה על הבקשה עצמה, כי אני מנסה להבין את האירוע – האם זה אירוע שייקח לנו את כל הזמן?

איתן כבל: אני אומר לך מה אני מבקש.

איתן כבל: שאלתי את היועצת המשפטית של הוועדה, האם באתם אתה בדברים בכלל, לראות בפני מה אנחנו עומדים.

איתן כבל: היא ענתה לי שלא.

איתן כבל: אני לא מלין.

<לירון מאוטנר לוגסי: אמרנו שאם יש צורך, נשמח לשבת.

<אתי בנדלר: נכון.

איתן כבל: זה שתי התייחסויות שונות לחלוטין.

איתן כבל: אין טענות - לא לך ולא לייעוץ המשפטי.

איתן כבל: אני בסך הכול מנסה לברר את העובדות.

איתן כבל: אני לא אעלה להצבעה על הבקשות לדיון מחדש – לא כי אני לא מתכוון להביא אותן.

איתן כבל: את יודעת, זה יכול להיות יום לימודים ארוך, אני שם לב.

איתן כבל: מה שאני מבקש, ברשותך – תיפגשו עם הייעוץ המשפטי שלנו.

איתן כבל: הרי כבר עולות פה כל מיני שאלות והתייחסויות.

איתן כבל: אני אביא את זה לדיון הבא, ואני מקווה שנדע להביא את זה לדיון הבא בצורה הרבה יותר ממשית, ונוכל לקדם זאת בצורה טובה יותר, אלא אם כן את אומרת לי שאי-אפשר להתקדם בלי אלה - מה שאני לא חושב.

<לירון מאוטנר לוגסי: אל"ף, אני יכולה להשיב לשאלות שעלו.

<לירון מאוטנר לוגסי: אני חושבת שיש לי תשובות טובות.

איתן כבל: תלוי איזו אוזן מקשיבה לך.

עיסאווי פריג': אני מעדיף לקבל את מה שאמרת.

עיסאווי פריג': אני באתי לדיון כתיקון טכני.

עיסאווי פריג': עכשיו אני קורא ורואה – איזה טכני?

<לירון מאוטנר לוגסי: אל"ף, אנחנו לא הצגנו את זה כדיון טכני.

איתן כבל: לתומנו.

<לירון מאוטנר לוגסי: אולי הייתי צריכה להקדים ולומר – יש שינויים מסוימים שנכנסו בגלל הנושא של החוק השני, שאם איני טועה, אפשר למקד אותו בשינוי אחד, שקשור לנושא הבטוחות.

<לירון מאוטנר לוגסי: אולי.

יעקב פרי: גם.

יעקב פרי: לא רק.

<לירון מאוטנר לוגסי: אני חושבת שרוב השינויים – בסופו של דבר יש הצוות העסקי בבנק ישראל, שעמל על הקמת המאגר, ומתקשר עם מי שצריך להתקשר במכרזים וכו', והם מעמיקים את הידע שלהם והניסיון שלהם וההבנה שלהם, איך הדברים צריכים להיות.

יעקב פרי: סליחה שאני קוטע אותך, אבל אלה דברים שבנק ישראל – שיוצג פה על-ידי המשנה לנגידה ועל-ידי מנכ"ל בנק ישראל בכל דיון, היה צריך להיות מוכן לחלוטין כאשר הוועדה הזאת אישרה את החוק.

יעקב פרי: אבל בסדר.

יעקב פרי: אני לא בא בטענות.

יעקב פרי: רק הערתי.

<צוריאל תמם: אפשר להתייחס לגופם של דברים?

<צוריאל תמם: צורי תמם, הממונה על שיתוף נתוני אשראי, בנק ישראל.

<צוריאל תמם: אין ספק שאנחנו מביאים פה דברים שלמדנו אותם בחודשים האחרונים, ושאנו חושבים שיש בהם כדי לתמוך במודל של החוק.

<צוריאל תמם: אנחנו צריכים לממש את החוק, ואם אנחנו חושבים שיש משהו שאם נתקן אותו או נשפר אותו, אז נשפר את החוק, אנו באים ומציעים.

<צוריאל תמם: מה שאנו מציעים בשני הסעיפים הללו בסך הכול, זה לעודד ולתמוך בנותני אשראי חדשים, כלומר אם אני מסתכל על סעיף 2(ב), אם יש נותן אשראי שהוא חדש, אנו מאפשרים לו בשלוש השנים הראשונות לקבל את המידע מהמאגר, לקבל דירוג, ולא לספק מידע.

<צוריאל תמם: כלומר אנחנו נותנים לו הגנת ינוקא.

יעקב פרי: אבל מה אתה עונה לטענה של רן על כך ששלוש שנים אתה מונע ממנו גם את הרקורד החיובי?

<צוריאל תמם: הטענה של רן מאוד רצינית, וכמו כל דבר בחיים, אם רק היינו בוחרים בין לבן לשחור, חיינו היו קלים.

<צוריאל תמם: אנו צריכים למצוא את האיזון בין מצד אחד, לוודא שהתמונה ללקוח היא מלאה, ואם יש מידע חיובי, אנו רוצים לאסוף אותו, ולהשתמש בו, ומצד שני, אנו רוצים לעזור לנותני אשראי חדשים להיכנס למערכת.

<צוריאל תמם: אז מה האיזון שעשינו – אמרנו: עד סף מסוים, 25 מיליון שקל, קבל את המידע, עלינו, מה שנקרא, בלי שתצטרך לדווח.

<צוריאל תמם: כך אנו עוזרים לנותני אשראי חדשים, להיכנס.

<צוריאל תמם: מסך מסוים ומעלה, בגלל הטענה – מ-25 מיליון שקל – אנחנו רוצים שכן ידווח.

<צוריאל תמם: ואז אנחנו מגיעים לאיזון הזה שגם אנחנו תומכים בשחקנים חדשים, וזו היתה מטרת החוק, ומצד שני, מסך מסוים אנו כן מבקשים את כל המידע.

<אתי בנדלר: למעט בשלוש השנים הראשונות, גם אם הוא עבר את הסף.

<אתי בנדלר: חשוב להדגיש את זה.

איתן כבל: בבקשה.

<ורדה לוסטהויז: שמי ורדה לוסטהויז מטריא P2P, שזו פלטפורמה אינטרנטית שמתווכת בין מלווים ללווים.

<ורדה לוסטהויז: רציתי להעיר הערה כללית בעקבות מה שאמר צורי תמם.

<ורדה לוסטהויז: את התקנות ואת הכללים יש לראות כמקשה בקטע של חיוב הגופים לספק מידע, כי פה יש מספר ה-25 מיליון לגבי הפטור – מי שנותן אשראי בהיקף יותר קטן, פטור, ולעומת זאת, בכללים של בנק ישראל כתוב שכל מי שנותן מעל 25 מיליון, חייב.

<ורדה לוסטהויז: וזה לא המודל של החוק, בעיניי.

<ורדה לוסטהויז: זו גריפה נוראה.

<ורדה לוסטהויז: אני לא רוצה להקדים את המאוחר ולדבר על הכללים, אבל בכל זאת אמירה אחת כללית בשלב הזה – אי-אפשר לקבל חוק שאומר לגופים פרטיים: אתם חייבים להעביר מידע, ובלי שיידעו מראש מה העלויות בדבר הזה.

<ורדה לוסטהויז: בשם טריא, אנחנו מעוניינים לספק מידע, אבל כשהחוק העיקרי חוקק, חשבנו שכיוון שאנו לא יודעים מה יהיו עלויות ההתקשרות, אנחנו נמתין מתוך הבנה, אגב, שאם אנחנו לא מספקים מידע, גם לא נקבל מידע.

<ורדה לוסטהויז: זאת סנקציה מסוימת, אבל כדי שנוכל לעבוד, הבנו שיכול להיות שזה יהיה המחיר, אבל אם עכשיו כופים עלינו – אני לא מכירה את השיטה של כפייה של עסקים פרטיים קטנים, לתת מידע או לבצע חובה מסוימת שיש בצדה עלות שעלולה להביא לקריסתנו – למרות אגב, שאינן ביטחון המדינה, ביטחון הציבור וכדומה.

<ורדה לוסטהויז: מדובר פה על טיוב המאגר של בנק ישראל.

<ורדה לוסטהויז: אני מקבלת שזה חשוב, אבל זה לא אומר שכל דבר הריבון יכול לעשות.

<ורדה לוסטהויז: כל זמן שלא יודעים מה העלויות שנדרשות ומה יהיו הדרישות לעניין ההתחברות, הכפייה הזאת – או נאמר, שבכללים כופים על גופים להעביר מידע, זה נראה לי איום ונורא.

<ורדה לוסטהויז: אני בטוחה שיש הרבה גופים כמונו, שאין להם כסף- - -

עיסאווי פריג': את חושבת שהבקשה הזאת תגרום להעלאת בסיס הריביות ב-P2P?

<ורדה לוסטהויז: אנחנו חיים מעמלות, לא ממרווח הריבית, ולא כל דבר אתה יכול לתרגם לעלייה בעמלות.

<ורדה לוסטהויז: אני אפילו לא יודעת באילו היקפים מדובר, לכן אני לא יודעת אפילו לומר אם זה יגרום לעליית עמלות או- - -

איתן כבל: בבקשה.

<יצחק שחק: יצחק שחק, אקטואר.

<יצחק שחק: אני רוצה לציין, שמדובר פה בסכומי כסף גדולים.

<אתי בנדלר: לצורך התאמת מערכת המחשוב שלכם למסירת מידע?

<אתי בנדלר: להעברת מידע למערכת, או מה?

<יצחק שחק: לא.

<יצחק שחק: מדובר פה בשלוש שנים.

<יצחק שחק: היום שנה זה הרבה זמן.

<יצחק שחק: רבותיי, לוח הזמנים השתנה במובן הכלכלי והכספי וההלוואות.

<יצחק שחק: שנה זה הרבה זמן.

<יצחק שחק: פעם שנה זה היה כלום.

<יצחק שחק: שלוש, חמש שנים היה טווח קצר.

<יצחק שחק: היום שנה זה הרבה.

<יצחק שחק: והסכומים שמדברים בהם הם נכבדים.

<יצחק שחק: על זה צריך לחשוב.

איתן כבל: בבקשה.

<רן מלמד: אני רוצה להתייחס לדברים שאמר צורי תמם, כי אני תמה על חישוב האיזון והמידתיות.

<רן מלמד: לא ברור לי למה נקבעו שלוש שנים ולא שנה או שנה וחצי – לפי מה נקבע המדד הזה, ואני חושב שברגע שהמערכת אומרת לאנשים: קחו אשראי, אבל אנחנו לא נדווח על זה בהיסטוריית האשראי החיובית שלכם, זה הולך לפגוע בהם במקומות האחרים שהם ירצו לקחת אשראי.

<רן מלמד: לכן אם רוצים לנסות לייצר איזה איזון או מידתיות – סתם אני אומר, אולי אדוני צריך לייצר שבהתחלה יעבירו מהגופים החדשים רק את הנתונים הטובים?

<רן מלמד: תעבירו שלוש שנים רק את הנתונים הטובים, ותראו מה קורה עם זה, ותראו מה ההשפעה של זה על השוק.

<רן מלמד: אני חושב שהלכנו פה על שיטת הגנת ינוקא, שלא ברור לי מי האינטרסנט שעומד מאחוריה, לא ברור לי מה העלויות שאתם מבקשים – ואחר כך נדון בזה בנושא האגרות והתשלומים שאתם דורשים, ואני באמת חושב שהגנת הינוקא הזו, כפי שהיא מופיעה פה, לא רק שהיא לא טובה - היא בטח לא מידתית ובטח לא מאוזנת.

איתן כבל: תודה.

איתן כבל: גברתי, היועצת המשפטית, בנק ישראל, אאפשר לך, ואבקש גם ממך להתייחס, ואני אחליט מה אני עושה עם זה.

איתן כבל: בבקשה.

<שירלי אבנר: שירלי אבנר, בנק ישראל.

<שירלי אבנר: רק אשיב לדבריו של חבר הכנסת פרי, וחבל שהוא לא נמצא פה, כי עוד כמה דברים השתנו מאז שהחוק חוקק, וזה בין היתר חוק הפיקוח על גופים פיננסיים מוסדרים, שקבע רשיונות על אותם גופים הראשונים שמנויים בתקנה 2(ג) בזמן חקיקתו של החוק.

<שירלי אבנר: לכן גם היה לנו ויש לנו הסמכויות של סעיף 19א9, ונגיע לזה גם במסגרת הכללים.

<שירלי אבנר: כלומר זה כן היה לנגד עינינו כשחוקקנו את החוק.

<שירלי אבנר: זה לא מודל חדש שאנו יוצרים.

<שירלי אבנר: בקשר לתקופת הגנת הינוקא, יש החלטת ממשלה שמדברת על הגנות על גופים חדשים.

<שירלי אבנר: זה או שלוש שנים או חמש שנים.

<שירלי אבנר: חמש שנים זה נראה יותר מדי, שלוש שנים זה סוג של איזון.

<שירלי אבנר: גופים חדשים לא צריכים לשאת- - -

איתן כבל: העניין ברור.

איתן כבל: בבקשה.

<צוריאל תמם: כששומעים את כל הדוברים, יש, מצד אחד, אינטרסים עסקיים שפחות ששים לדווח או להיכנס לעלויות.

<צוריאל תמם: זה אינטרס מאוד ברור, ואפשר להבין אותו.

<צוריאל תמם: יש אינטרסים חברתיים שאומרים: אני רוצה את כל המידע, במיוחד אם הוא חיובי, וזה גם מאוד ברור.

<צוריאל תמם: האינטרס שלנו הוא זה של החוק.

<צוריאל תמם: אנחנו חשבנו שמה שאנחנו מציעים פה הוא האיזון.

<צוריאל תמם: אני אומר, קודם כל ברמה העקרונית, יש לראות סף מסוים שבו נותן אשראי חדש מקבל את המידע ולא מחויב לדווח, כי זה מעודד נותני אשראי חדשים.

<צוריאל תמם: צריך לראות סף מסוים שבו הוא חייב לדווח.

<צוריאל תמם: איפה בדיוק – 25 מיליון או 40 מיליון- - -

איתן כבל: תודה.

איתן כבל: אתי.

<אתי בנדלר: אגיד איפה אני רואה את הבעיה בעניין הזה.

<אתי בנדלר: למשל, אנשים שיש להם בעיה לקבל אשראי מתאגידים בנקאיים או מחברות כרטיסי אשראי, הם יעשו דיג בין נותני האשראי הקטנים יותר, שפטורים, החדשים, הרבים שיוכלו עכשיו לתת אשראי לפי מכלול התיקונים שנעשו בחקיקה, והם ילכו לנותן אשראי אחד, הוא יקבל את המידע ממאגר המידע, והכול יפה מאוד.

<אתי בנדלר: כן ישלם, לא ישלם – לא משנה.

<אתי בנדלר: הוא זקוק לעוד כסף – ילך לנותן אשראי שני.

<אתי בנדלר: אלה שפטורים ממסירת דיווח למאגר המידע, ובעצם נותני האשראי הקטנים האלה עלולים להיפגע, כי מצד אחד, הם יסתמכו על המידע שיש במאגר המידע.

<אתי בנדלר: מצד שני, מאגר המידע הזה יהיה חסר, כי לא יהיה בו מידע קריטי לעניין הזה, שאותו מבקש אשראי לקח כבר הלוואות מעוד חמישה-ששה נותני אשראי קטנים שלא חייבים לבטל, ואז כתוצאה מזה, זה גם עלול לפגוע מאוד בכושר ההחזר שלו, ואני חושב שזה מידע כל כך רלוונטי, דווקא לנותני האשראי הקטנים שאותם רוצים לעודד.

<אתי בנדלר: אני לא בטוחה שהנקודה הזאת הובאה בחשבון בפטור הארוך הזה ממסירת מידע במשך שלוש שנים.

<אתי בנדלר: אני חוששת דווקא, כאילו מצד אחד, מנסים לעודד את נותני האשראי הקטנים האלה.

<אתי בנדלר: מצד שני, אני לא בטוחה עד כמה זה לא יפגע בהם.

איתן כבל: תודה.

איתן כבל: בבקשה.

<לירון מאוטנר לוגסי: אתי, את מתייחסת להגנת הינוקא של שלוש השנים ולא מתחת ל-25?

<אתי בנדלר: אני מתייחסת גם וגם, כי אלה שני דברים שאינם תלויים אחד בשני, כי יכול להיות נותן אשראי מעבר ל-25 מיליון ₪, שהוא שלוש שנים בכל מקרה פטור ממסירת המידע בהתאם לתקנה 1 שאתם מציעים, ויכול להיות כזה שנותן 24,900 בהיקף שנתי ממוצע, ויהיה פטור משך עשר שנים ממתן המידע הזה.

<לירון מאוטנר לוגסי: אני רוצה לחדד, כי החוק הניח שיהיו גופים שלא יהיו חייבים.

<לירון מאוטנר לוגסי: זה המהות.

יעקב אשר: המהות הזאת, זה מה שהיא אומרת.

איתן כבל: עו"ד לירון מאוטנר, התיקונים הללו אינם שלמים בעיניי.

איתן כבל: יש יותר מדי שאלות שנשאלות סביבם.

איתן כבל: אני לוקח בחשבון, צורי – זה מה שאנחנו עושים כל היום פה – למצוא את האיזון בין העולם העסקי.

איתן כבל: ברוך השם, אנחנו עושים את זה כל הזמן, ואני מקווה שיודעים לעשות זאת בצורה נכונה.

איתן כבל: מה שאני מבקש מכם – שמתי לב, ככל שאנחנו נכנסים בתוך התהליך הזה, צפות ועולות שאלות רבות, לגיטימיות.

<אתי בנדלר: סליחה – רציתי לדעת, קיבלתם את עמדת גופי האשראי החדשים לתקנות המוצעות על ההשלכות של זה לגביהם?

<צוריאל תמם: אנחנו סברנו שאנחנו רק מיטיבים פה עם כולם.

<אתי בנדלר: יכול להיות שזה נכון.

<אתי בנדלר: אני לא יודעת.

איתן כבל: מה הבעיה עם סברתי?

איתן כבל: שזה בעיני הסובר.

איתן כבל: אתה יודע כמה חקיקה אני מביא לפה, ואומר: יש לי עכשיו חוק כזה.

איתן כבל: לכן אני לא מעלה את זה להצבעה.

<לירון מאוטנר לוגסי: יש לי שאלה פרקטית – האם הצפי הוא שעד סוף המושב יהיה דיון בבקשה לדיון מחדש?

איתן כבל: קשה לי להאמין.

<לירון מאוטנר לוגסי: אם התשובה שלילית, אם אפשר, אם מקובל פה על חבריי – ונראה לי שכן - לפחות רק בנושא של ייפוי הכוח בתמורה, ששם זה היה פטור, ולאשר את הכול?

איתן כבל: אין בעיה.

<אתי בנדלר: מצוין.

איתן כבל: פה זה עניין טכני.

איתן כבל: אין בעיה.

איתן כבל: איזה סעיף זה?

<לירון מאוטנר לוגסי: סעיף 15.

איתן כבל: 3.

איתן כבל: בתקנה 15 בעניין נתוני אשראי שלא יימסרו ללשכת האשראי - אני מעלה להצבעה.

איתן כבל: מי בעד הבקשה לדיון מחדש על הסעיף הזה?

איתן כבל: רק הסעיף הזה.

איתן כבל: זה סעיף 3 ברשימה אצלנו.

איתן כבל: מי נגד?

איתן כבל: הצבעה בעד הבקשה לדיון מחדש – פה אחד הבקשה לדיון מחדש אושרה.

איתן כבל: הבקשה לרביזיה, בתקנה 15, אושרה.

איתן כבל: בבקשה, תציגי אותה.

<לירון מאוטנר לוגסי: הסעיף זה משתמש בסמכות שנתונה בסעיף 46, וקובע רכיבים מסוימים שלא צריך להעבירם ללשכת האשראי, אבל לא נוקב באילו מטרות אי-אפשר להעביר אותם.

<לירון מאוטנר לוגסי: היתה פה טעות.

<לירון מאוטנר לוגסי: אנחנו כן התכוונו שהנושא של שיעור הריבית, עמלות והוצאות, כן יגיע למיופה כוח בתמורה, כי הוא יועץ לעניין אשראי לאותו לקוח, וכמובן – הוא צריך לקבל את המידע על ריביות ועמלות - אחרת לא יוכל לייעץ לו.

<לירון מאוטנר לוגסי: אנו מבקשים לחדד שאת נתוני האשראי האלה אין להעביר לשם עריכת דוח אשראי או חיווי אשראי, ובזה אנחנו מאפשרים להעביר את המידע הזה למיופה הכוח בתמורה.

<לירון מאוטנר לוגסי: זה תיקון טעות שהיתה לנו בנוסח הקודם.

איתן כבל: הערות?

איתן כבל: לי אין בעיה עם העניין הזה.

איתן כבל: יש מישהו רוצה להתייחס?

איתן כבל: אתי, בבקשה.

<אתי בנדלר: אני חושבת שהתיקון הזה הוא חיוני, בעיקר לאור הרחבת תפקידי נותן שירותים פיננסיים, לפי התיקון שעשה בוועדת הרפורמות בחוק הבנקאות, שירות ללקוח.

<אתי בנדלר: אני חושבת שמלכתחילה היתה כוונה, שאותו מיופה כוח בתמורה, לפי חוק נתוני אשראי, הוא זה שיעסוק במתן הייעוץ עם כל המגבלות של החוק, עם כל ההגנות של החוק, עם כל ההוראות בדבר שמירה על פרטיות, בדבר אבטחת מידע וכיוצא באלה.

<אתי בנדלר: לכן אני חושבת שראוי מאוד לקבל את התיקון.

איתן כבל: גם אני חושב.

איתן כבל: אין לי בעיה עם התיקון הזה.

איתן כבל: לכן אם אין הערות, אעלה את זה להצבעה.

איתן כבל: מי בעד תיקון תקנה 15 בעניין נתוני אשראי שלא יימסרו ללשכת האשראי – ירים את ידו.

איתן כבל: הצבעה בעד תיקון תקנה 15– פה אחד תיקון תקנה 15 אושר.

איתן כבל: תודה רבה, אושר.

<לירון מאוטנר לוגסי: אפשר עוד נקודה?

<לירון מאוטנר לוגסי: בתקנה 5 הנושא של אמצעי הזיהוי - גם זה עניין ניסוחי טכני.

<לירון מאוטנר לוגסי: זה אחד הסעיפים שמופיע בבקשות, אבל זה ממש עניין טכני, שמי שאצלנו אחראית על זיהוי פשוט תיקנה לנו את הניסוח.

איתן כבל: אני מעלה את סעיף 2 – זו תקנה 5(1ו) לעניין קביעת אמצעי זיהוי, דיון מחדש, ירים את ידו.

איתן כבל: הצבעה בעד הבקשה לדיון מחדש – פה אחד הבקשה לדיון מחדש אושרה.

איתן כבל: אושר.

<לירון מאוטנר לוגסי: אקריא את הניסוח המתוקן: באמצעות תעודה אלקטרונית לאימות כהגדרתה בסעיף 23א לחוק מרשם האוכלוסין או חתימה אלקטרונית מאושרת כהגדרת בחוק חתימה אלקטרונית, התשס"א-2001.

<לירון מאוטנר לוגסי: זה אותה מהות – פשוט נוסח שונה.

איתן כבל: הערות?

איתן כבל: מי בעד התיקון?

איתן כבל: הצבעה בעד תיקון תקנה 5– פה אחד תיקון תקנה 5 אושר.

איתן כבל: אושר.

איתן כבל: לירון, ברשותכם, שאר הדברים – הבנתם את הדברים שנאמרים כאן.

איתן כבל: אנחנו נביא את זה לדיון מחודש.

<אתי בנדלר: השאלה אם מביאים לדיון מחודש, או אתם רוצים שהוועדה תאשר את כל התקנות שאושרו בעבר פלוס שני התיקונים שאושרו עכשיו, וכל יתר התיקונים תביאו בסט חדש לגמרי.

איתן כבל: עדיף.

<לירון מאוטנר לוגסי: בתקווה שזה ייקבע לדיון מהר.

איתן כבל: אני רק יכול לומר לך שהבעיה של מהירות אינה אנחנו.

איתן כבל: רמז דק... תודה רבה, הישיבה נעולה.